দীর্ঘদিনের আশাটি হঠাৎ মাঠে মারা পড়লে গভীর হতাশা নেমে আসে। সে হতাশায় মানুষ তখন চরমপন্থা গ্রহণ করে। অনেকে আত্মহত্যাও করে। অনেকে প্রচণ্ড প্রতিশোধপরায়ণ হয়ে ওঠে। রাজনীতিবিদদের কাজ তো জনগণের আশা পূরণের পথ দেখানো, সেটিকে হত্যা করা নয়। অথচ শেখ হাসিনা আজ জনগণের মনের সে স্পর্শকাতর ক্ষেত্রটিতেই হানা দিয়েছেন। মানুষকে আশাহত করে মুজিবও বাঁচেনি। মুজিব বাংলার মানুষের স্বপ্ন নিয়ে রাজনীতি করেছেন, কিন্তু কখনোই সেগুলো পূরণ হতে দেননি। তিনি আট আনা সের চাল খাওয়ানার প্রতিশ্রুতি দিয়েছিলেন, স্বপ্ন দেখিয়েছিলেন গণতন্ত্রের ও সোনার বাংলার। কিন্তু ডেকে এনেছেন ভারতের গোলামির অভিশাপ। উপহার দিয়েছেন নির্মম দুর্ভিক্ষ। গণতন্ত্রের বদলে দিয়েছেন নিষ্ঠুর স্বৈরাচার। মুজিবের সর্বশেষ অপরাধটি হলো, সরকার পরিবর্তনের সকল শান্তিপূর্ণ পথকে তিনি রুদ্ধ করে দিয়েছিলেন। তার নিজের জন্য একটি মাত্র পথই খোলা রেখেছিলেন এবং সেটি ছিল সহিংস পথে কবরে যাওয়ার পথ। অবশেষে সে পথেই তাকে বিদায় নিতে হয়েছিল।